CELEX: C2005/171/20
Language: lv
Date: 2005-07-09 00:00:00
Title: Lieta C-232/05: Prasība pret Francijas Republiku, ko Eiropas Kopienu Komisija iesniedza 2005. gada 26. maijā

9.7.2005   
            
            
               LV
            
            
               Eiropas Savienības Oficiālais Vēstnesis
            
            
               C 171/12
            
         Prasība pret Francijas Republiku, ko Eiropas Kopienu Komisija iesniedza 2005. gada 26. maijā
   (Lieta C-232/05)
   (2005/C 171/20)
   tiesvedības valoda — franču
   Eiropas Kopienu Tiesā 2005. gada 26. maijā izskatīšanai ir iesniegta prasība pret Francijas Republiku, ko cēla Eiropas Kopienu Komisija, kuru pārstāv Kristofs Džiolito [Christophe Giolito], pārstāvis, kas norādīja adresi Luksemburgā.
   Prasītājas prasījumi Tiesai ir šādi:
   
               1)
            
            
               atzīt, ka, neizpildot noteiktajā termiņā Komisijas 2000. gada 12. jūlija lēmumu par valsts atbalstu, ko Francijas Republika piešķīra Scott Paper SA/Kimberly- Clark (Valsts atbalsts CR 38/1998, ex NN 52/1998, paziņots 2002. gada 15. janvāra OV L 12, 1. lpp.), Francijas Republika nav izpildījusi pienākumus, ko tai uzliek EK līguma 249. panta ceturtā daļa un minētā lēmuma 2. un 3. punkts;
            
         
               2)
            
            
               piespriest Francijas Republikai atlīdzināt tiesāšanās izdevumus.
            
         Pamati un galvenie argumenti
   Francijas iestādes nav veikušas visu nepieciešamo, lai nodrošinātu pareizu, tūlītēju un efektīvu lēmuma izpildi saskaņā ar Francijas valsts procedūrām, kas ir pretēji Padomes 1999. gada 22. marta Regulas (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai (1), 14. panta 1. un 3. punktam, kas paredz, ka dalībvalstij jāveic visi vajadzīgie pasākumi valsts atbalsta atgūšanai no tā saņēmēja. Valsts tiesas lēmums ir pretējs tās pienākumam faktiski piemērot Kopienas tiesības un Francijas tiesībās nav paredzēta iespēja veikt pagaidu pasākumus, kas, savukārt, neļauj kompensēt attiecīgās lēmuma pieņemšanas atlikšanas sekas.
   Francijas iestāžu attieksme šķiet pretēja lojālas sadarbības pienākumam, kas ir definēts EKL 10. pantā. Faktiski Francija nav atbildējusi uz Komisijas 2003. gada 21. novembra vēstuli, neskatoties uz trim atgādinājumiem un noturēto rezumējošo sapulci, par Francijas valsts atbalstu atgūšanu, starp Komisijas ĢD Konkurence dienestiem un Francijas iestādēm. Jo īpaši, neskatoties uz to, ka Komisija vairākas reizes lūdza Francijai iesniegt rīkojuma par lēmuma pieņemšanas atlikšanu kopiju, Komisija to nav saņēmusi. Komisija tādējādi apšauba to, ka valsts atbalsta atgūšanas procedūra tika veikta pareizi. Šīs šaubas turklāt pastiprina tas, ka no Komisijas oficiālā veidā 2004. gada jūlijā iegūtās informācijas izriet, ka rīkojums par lēmuma pieņemšanas atlikšanu vispār nav ticis izdots, kas ir pretēji Francijas iestāžu apgalvojumiem. Šajos apstākļos Komisija nevar izskatīt šo atbalsta atgūšanas lietu lojālas sadarbības garā, kā tā ir definēta Tiesas judikatūrā.
   
      (1)  OV L 83, 1. lpp.